  Майя Бывальцева Михаил Калашниковлэсь 100 аръем юбилейзэ пусъёнэз радъясь комитетлэн нырысетӥ кенешонэз оштолэзе Москваын ортчоз. Удмуртиысь транспортъя но сюрес возёсъя министерстволэн коллегиезлэн кенешоназ 17-тӥ южтолэзе со сярысь вераз элькунлэн тӧроез Александр Соловьёв. «Али элькун Михаил Тимофеевич Калашниковлэсь юбилейзэ ортчытонлы дасяське <…>. Толон мон Россиысь кивалтэтлэн тӧроезлэн воштӥсеныз Рогозин Дмитрий Олеговичен пумиськылӥ. Радъясь комитетлэн нырысетӥ кенешонэз оштолэзьлэн нырысетӥ декадаяз Москваын ортчоз», — вераз Удмуртилэн тӧроез. Озьы ик со ивортӥз, Дмитрий Рогозинлы пыӵал тӥрлык кылдытӥсен герӟаськем элькунмы понна тужгес кулэ объектъёс сярысь вераз шуыса. Тодэ вайытом, Россиысь кивалтэтлэн тӧроезлэн воштӥсез Ижкарысь тодмо конструкторлэсь Михаил Калашниковлэсь 100 аръем юбилейзэ пусъёнэз радъясь комитетэн кивалтэ. Чакланъёсъя, праздникез радъян пумысен кӧняез ке кенешонъёс 2019-тӥ арын Ижкарын но Воткаын ортчозы. Тегъёс: Ижкар Удмуртия МихаилКалашников АлександрСоловьёв ДмитрийРогозин  